12/07/2018 | Administración LocalMunicipal
Negreira
Ordenanza fiscal reguladora da taxa por ocupación de terreos de uso público local con mesas e cadeiras e outros elementos análogos con finalidade lucrativa

ANUNCIO O Pleno da Corporación, con data de 14 de maio de 2018, acordou a aprobación provisional da Ordenanza fiscal reguladora da taxa pola ocupación de terreos de uso público local con mesas, cadeiras e outros elementos análogos con finalidade lucrativa. Publicada con data 22 de maio de 2018 no Boletín Oficial da Provincia e transcorrido o prazo de trinta días hábiles sen que se presentasen reclamacións considerase aprobada definitivamente. Publícase a continuación o texto completo da ordenanza fiscal modificada. ORDENANZA FISCAL REGULADORA DA TAXA POR OCUPACIÓN DE TERREOS DE USO PÚBLICO LOCAL CON MESAS E CADEIRAS E OUTROS ELEMENTOS ANÁLOGOS CON FINALIDADE LUCRATIVA Artigo 1.–Fundamento e natureza. No uso das facultades concedidas polos artigos 133.2 e 142 da Constitución; artigo 106 da Lei 7/1985, do 2 de abril, reguladora das Bases de Réxime Local; e de conformidade co disposto nos artigos 15 a 19 e 20.3 l) do Texto Refundido da Lei Reguladora das Facendas Locais, aprobado por Real Decreto Lexislativo 2/2004, do 5 de marzo, este Concello establece a taxa pola ocupación de terreos de uso público local con mesas, cadeiras e outros elementos análogos con finalidade lucrativa. Artigo 2.–Feito impoñible. Constitúe o feito impoñible a ocupación de terreos de uso público local con mesas, cadeiras, e outros elementos análogos, con finalidade lucrativa. Artigo 3.–Obrigados ao pagamento. Están obrigados ó pagamento da taxa as persoas ou entidades a prol das que fora outorgada autorización para a ocupación de terreos de uso público local para os fins descritos, ou que se beneficien do aproveitamento citado se procedesen sen a oportuna autorización. Artigo 4.–Dereito á percepción. Terase dereito a percibi-la taxa e nace a obrigación de contribuír no momento no que se conceda a autorización para a ocupación de terreos de uso público local, ou ben dende o momento no que se inicie a ocupación no caso de que se procedera sen a oportuna autorización. Artigo 5.–Tarifa. Os importes a percibir polo Concello de Negreira en concepto de taxa por ocupación dos terreos locais para os fins determinados nesta ordenanza serán os establecidos na seguinte tarifa: 1.–Para o período comprendido entre o 1 de xuño e o 30 de setembro de cada ano, 4,20 euros por metro cadrado e mes.2.–Para o resto do ano, 3 euros por mes.3.–Establécese unha tarifa mínima de 21 euros por mes, en todo caso. No caso de que o número de metros cadrados non fose enteiro, farase un redondeo ó alza ata o enteiro máis próximo. A colocación de calquera elemento separador ou complementario (tales como toldos, separadores, etc.) que implique unha ocupación maior á declarada para mesas, cadeiras e elementos análogos, será tomada en conta á hora de delimitar a efectiva base de cálculo. Artigo 6.–Normas de xestión. As cantidades esixibles de acordo ás tarifas liquidaranse por cada aproveitamento solicitado e non serán reducibles nin prorrateables en ningún caso. As persoas ou entidades interesadas na concesión de aproveitamentos regulados na presente ordenanza deberán solicitar previamente a correspondente autorización e formular a declaración na que conste a superficie do aproveitamento, incluíndo plano detallado da superficie que se pretende ocupar, características e elementos da instalación, e da súa situación dentro do Concello, así como a duración do aproveitamento. No caso de que se solicite autorización de carácter anual, esta entenderase prorrogada mentres non se acorde a súa caducidade pola Alcaldía ou se presente baixa xustificada polo interesado ou os seus lexítimos representantes en caso de falecemento. Os servizos técnicos municipais comprobarán a adecuación das solicitudes presentadas á realidade, facendo as oportunas correccións en caso de atoparse diferenzas, que levarán á correspondente modificación da liquidación tributaria, ou no seu caso á emisión de liquidacións complementarias. Así mesmo, comprobarán que o aproveitamento se adapta á Ordenanza Municipal reguladora desta materia. Unha vez liquidada a taxa, o seu ingreso será condición previa á concesión correspondente autorización polos interesados. Non se concederá autorización en ningún caso sen o pago previo da liquidación da taxa. En caso de denegarse as autorizacións, os interesados poderán solicitar do Concello a devolución do importe ingresado en concepto de taxa. En caso de terse comprobado que se produciu ocupación da vía pública sen aboar a taxa, liquidarase a mesma por parte do Concello, polo período efectivamente transcorrido dende o inicio da ocupación, e ata o momento no que se desexe rematar o aproveitamento. No caso de que se exceda este período, farase liquidación complementaria dende o fin do período inicialmente autorizado ata o fin do aproveitamento, que en caso de non ser expresado polo interesado entenderase ata fin de ano. Nestes casos, aplicarase unha sanción equivalente ao 20% do total. As autorizacións terán carácter persoal e non poderán ser cedidas ou subarrendadas a terceiros. O incumprimento deste mandato dará lugar á anulación da autorización. A duración da autorización será a que se determine no acto no que se concedan. Artigo 7. Obriga de pagamento. A obriga de pagamento da taxa sinalada nesta ordenanza fiscal nace no momento de solicita-la correspondente autorización ou se inicie a actividade. O pagamento da taxa realizarase por ingreso directo na Tesourería municipal pero sempre antes de retira-la correspondente autorización. Este ingreso terá carácter de depósito previo, quedando elevado a definitivo ó conceder a autorización. No caso de autorizacións anuais prorrogadas automaticamente, o pago farase obrigatoriamente durante o primeiro trimestre do ano natural correspondente. Disposición final A presente ordenanza fiscal entrará en vigor e comezará a aplicarse unha vez realizada a súa publicación integra no BOP, e transcorra o prazo establecido no artigo 70.2 en relación co 65.2 da Lei 7/1985, do 2 de abril, e seguirá en vigor ata que se acorde a súa modificación ou derrogación expresa. Negreira, 5 de xullo de 2018. O alcalde Jorge Jesús Tuñas Caamaño